Ego Petrus, diaconus cardinalis et sanctæ Romanæ ecclesiæ legatus, assidentibus nobis archiepiscopo Bituricensi et episcopis Autisiodorensi et Nivernensi, et abbatibus Virziliacensi et Autisiodorensi, et magistro Giliberto, et multis aliis viris prudentibus et discretis, inter episcopum Claromontanum et monachos Cluniacenses, audita Cluniacensium querela et allegatione, et alterius partis responsione, in hunc modum sententiam dedimus. Si monachi prædicti diffinitionem quam allegaverunt esse factam inter se et episcopum Claromontanum ab Engolismensi legato, tribus vel duobus testibus vel scripto legitimo, vel ore judicum probare potuerint, quicquid in illa diffinitione continetur firmum et stabile esse confirmamus. Si prædicti monachi tribus vel duobus legitimis testibus probare potuerint se habuisse possessionem de ecclesia de Vermaceo et de Sandriaco, fiat eis integra restitutio, scilicet cum omnibus fructibus amissis, salvo utriusque partis jure proprietatis. Si episcopus monstrare poterit litteras papæ quibus ei injunctum esset monasterium pro Cestelên in loco illo construere, in quo Cluniacenses calumniantur esse constructum, litteris domini papæ non præjudicamus, nec juri Cluniacensium aliquid detrahimus, videlicet ut si apud papam probare voluerint in suo allodio factum esse monasterium, nostra diffinitione non impediantur. Si episcopus similiter monstrare poterit sanctimoniales de Fonte Ebraudi habere privilegium, ut ubicunque terram acquisierint ibi oratorium faciendi licentiam habeant et cimiterium privatum sibi tantum et suis famulis habeant, contra privilegium nihil fieri jubemus, nec occasione privilegii sanctimonialibus invadendi aliena bona licentiam concedimus, nec monachos aliquid damni pati volumus. Si monachi prædicti tribus vel duobus testibus probare potuerint, quod postquam habuerunt parrochiam de Bilziaco, capella in illa parrochia facta fuerit, capella monachis tradatur, salvo proprietatis utriusque partis jure. Ut hæc autem diffinitio firma permaneat, sigilli nostri impressione eam firmamus.